Óhætt er að segja að lið Stjörnunnar virðist eiga töluvert inni í Olísdeild karla í handknattleik . Sex leikmenn voru á sjúkralistanum hjá liðinu þegar það gerði jafntefli gegn Aftureldingu 30 : 30 í spennuleik í Mosfellsbænum . Leikmenn beggja liða hafa verið haldnir talsverðri spennufíkn á tímabilinu . Flestir leikir hafa verið spennandi hjá Aftureldingu og Stjarnan hefur gert fimm jafntefli í fyrstu þrettán umferðunum . Þótt liðið hafi oft leikið ágætlega hefur það aðeins unnið tvo leiki og er í 8. sæti . „ Mér finnst við hafa tapað stigi í Mosfellsbænum í þeim skilningi að við hefðum getað náð báðum stigunum . Ég horfði á leikinn aftur í morgun og við vorum pínu klaufar . Aðallega í vörninni því ekki er mikið hægt að setja út á sóknina í leiknum . Mér finnst að við eigum að sýna betri varnarleik en þetta , “ sagði Tandri Már Konráðsson þegar Morgunblaðið spjallaði við hann í gær . Skoraði hann 9 mörk í leiknum og kom Stjörnunni yfir á lokamínútunni en Þorsteinn Gauti Hjálmarsson jafnaði fyrir Aftureldingu undir lok leiksins . Hans tíunda mark í leiknum . Afturelding er í öðru sæti í deildinni með 20 stig , þremur á eftir Haukum sem eru ósigraðir . Haukar unnu KA sannfærandi 28 : 22 . Sjá viðtalið í heild í Morgunblaðinu í dag .